b'\n_START_ARTICLE_\n\xc5\xbdupa dubrova\xc4\x8dka\n_START_SECTION_\nOp\xc4\x87inska naselja\n_START_PARAGRAPH_\nNaselja op\xc4\x87ine su: Bra\xc5\xa1ina, Bui\xc4\x87i, \xc4\x8celopeci, \xc4\x8ciba\xc4\x8da, Donji Brgat, Gornji Brgat, Grbavac, Kupari, Mako\xc5\xa1e, Martinovi\xc4\x87i, Mlini, Petra\xc4\x8da, Plat, Soline, Srebreno (op\xc4\x87insko sredi\xc5\xa1te) i Zavrelje.\n_START_SECTION_\nZemljopis\n_START_PARAGRAPH_\n\xc5\xbdupa dubrova\xc4\x8dka je smje\xc5\xa1tena na krajnjem jugoistoku Dubrova\xc4\x8dko - neretvanske \xc5\xbeupanije, Dalmacije i Republike Hrvatske. \xc4\x8carobni dio Hrvatske, koji ve\xc4\x87 stolje\xc4\x87ima kulturom, prirodnim okru\xc5\xbeenjem, morem i bujnom vegetacijom op\xc4\x8dinjava svakog posjetitelja. Samo je 6 km jugoisto\xc4\x8dno udaljena  od povijesne jezgre grada Dubrovnika. Sa sjeverne strane ome\xc4\x91ena je brdovitim lancem, a na jugoistoku je otvorena moru. Ispunjena suptropskom vegetacijom i brojnim mjestima u blizini i uz rub \xc5\xbeupskog zaljeva, obiluje jedinstvenom prirodom, koji je zasigurno \xc4\x8dine jednom od najljep\xc5\xa1ih oaza juga Hrvatske.\n_START_SECTION_\nPovijest\n_START_PARAGRAPH_\nNastariji tragovi ljudskog prebivanja na podru\xc4\x8dju \xc5\xbdupe dubrova\xc4\x8dke vode nas u mla\xc4\x91e kameno doba, u vrijeme starijeg neolita od 6000 do 4600 godine prije Krista. Iz tog doba potje\xc4\x8de kameni jezi\xc4\x8dasti klin prona\xc4\x91en kod Dupca. U \xc5\xbdupi postoji i nekoliko prethistorijskih gomila - grobnica s jednim ili vi\xc5\xa1e grobova, koje su redovito smje\xc5\xa1tene na uzvisinama. Nalaze se izme\xc4\x91u Gornjeg Brgata i Dupca, zatim u \xc4\x8ciba\xc4\x8di - Mitareva gomila, u Grbavcu - Gaj pod Kova\xc4\x8devicom, ispod Donjeg Brgata - Zavrte i povi\xc5\xa1e Zavrelja - Vidovo groblje.  U IV. stolje\xc4\x87u prije Krista, tijekom \xc5\xbeeljeznog doba na podru\xc4\x8dju \xc5\xbdupe \xc5\xbeivjeli su stari Iliri. Tada\xc5\xa1nji vladari ovih prostora bili su pripadnici Ilirskog naroda Ardijeci. To je bio borben i ratni\xc4\x8dki narod. Ratovali su s Rimljanima i gusarili morem, sve dok ih Rimljani nisu porazili i potisnuli iz \xc5\xbdupe 167. godine prije Krista. Kad su Ardijeci napustili \xc5\xbdupu, ostali su Plereji  miroljubljiv Ilirski narod. Od njih je ostalo ime Brenum i Subrenum. Imali su sveti\xc5\xa1te podignuto bo\xc5\xbeici plodnosti, \xc5\xa1uma i vegetacije - Diani Laux, koje se vrjerojatno nalazilo na mjestu dana\xc5\xa1nje crkve Sv. Marije Magdalene. Plereji su od 167. godine prije Krista \xc5\xbeivjeli pod Rimskom upravom sa sjedi\xc5\xa1tem u Epidaurusu.\n_START_SECTION_\nStanovni\xc5\xa1tvo\n_START_PARAGRAPH_\nNeposredna blizina Grada (Dubrovnik), gradnja vi\xc5\xa1e hotelskih kompleksa s vi\xc5\xa1e od 10 hotela (tre\xc4\x87ina turisti\xc4\x8dkih le\xc5\xbeaja biv\xc5\xa1e op\xc4\x87ine Dubrovnik), samim tim potra\xc5\xbenja za radnim mjestima te niske cijene zemlji\xc5\xa1ta i nekretnina uzrokovalo skoro utrostru\xc4\x8denje broja stanovnika od 1960.-tih sa otprilike 2500 na dana\xc5\xa1njih ~ 7000 stanovnika tada mjesne zajednice danas op\xc4\x87ine \xc5\xbdupa dubrova\xc4\x8dka. _NEWLINE_Prvi ve\xc4\x87i val naseljavanja po\xc4\x8deo je sredinom 1970.-tih i po\xc4\x8detkom 1980.-tih  da bi se prekinulo Domovinskim ratom i nastavio, mo\xc5\xbeda jo\xc5\xa1 ve\xc4\x87im intezitetom, kroz devedesete pa traje sve do danas. Naime, ekspanzijom gra\xc4\x91evinarstva vi\xc5\xa1e \xc5\xbeupskih poduzetnika odlu\xc4\x8dilo se na gradnju i prodaju stanova u koje ve\xc4\x87inom dolaze nove obitelji s malom djecom tako da novi vrti\xc4\x87 koji je je zapo\xc4\x8deo s radom u sije\xc4\x8dnju 2007. ne zadovoljava kapacitetom, i nova \xc5\xa1kola u izgra\xc4\x91ena 2007. ne zadovoljava europske uvjete jedne smjene._NEWLINE_U \xc5\xbdupi prema popisu iz 2011. g. ima 8331 stanovnika od \xc4\x8dega je 4120 mu\xc5\xa1karaca i 4211 \xc5\xbeena. Prosje\xc4\x8dna starost  je 38,0 godina \xc5\xa1to je \xc4\x8dini jednom od najmla\xc4\x91ih op\xc4\x87ina u Hrvatskoj._NEWLINE_Prostornim planom \xc5\xbdupe dubrova\xc4\x8dke u narednih nekoliko godina predvi\xc4\x91eno je da broj stanovnika ne pre\xc4\x91e maksimalnih 8500.\n_START_SECTION_\nUprava\n_START_PARAGRAPH_\nPredsjednik Op\xc4\x87inskog vije\xc4\x87a: Ivo Mileti\xc4\x87_NEWLINE_Potpredsjednik Op\xc4\x87inskog vije\xc4\x87a: Mato Previ\xc5\xa1i\xc4\x87\n_START_SECTION_\nGospodarstvo\n_START_PARAGRAPH_\nKako je od samog nastanka Grada (Komune pa  Dubrova\xc4\x8dke Republike) njegov sastavni dio i u njegovoj neposrednoj blizini, povijesna Astarea - \xc5\xbdupa dubrova\xc4\x8dka oduvijek je bila njegova smo\xc4\x8dnica. \xc5\xbdupska plodna polja, puni vo\xc4\x87njaci i povrtnjaci, rasadnici i livade na kojima je pasla sitna stoka, svakodnevno, cijele godine, opskrbljivali su Grad svje\xc5\xbeim namirnicama. _NEWLINE_Svako jutro, prije zore, dosta \xc5\xbdupki s ko\xc5\xa1icima ne glavi (vidi grb) kretale su put Grada. Naplacu! Tko je imao, nosio je na tovaru, a rje\xc4\x91e konju i karetini. Kasnije se vozilo redovnom autobusnom linijom ili autima. Gradskim doma\xc4\x87icama i gospo\xc4\x91ama ponudile bi najbolje od svoga uroda. \xc5\xbdupa je Grad opskrbljivala svje\xc5\xbeim vo\xc4\x87em, povr\xc4\x87em, mesom, mlijekom, cvije\xc4\x87em..._NEWLINE_Tako je bilo sve do 1960.-ih - 1970.-ih godina kad gradnjom desetak hotela naglo raste potreba za radnom snagom u njima. Potaknuti time, ali i modernim na\xc4\x8dinom \xc5\xbeivota mladi napu\xc5\xa1taju poljoprivredu i zapo\xc5\xa1ljavaju se ve\xc4\x87inom u turizmu i prate\xc4\x87im djelatnostima tako da danas isklju\xc4\x8divo od poljoprivrede u \xc5\xbdupi gotovo da niko i ne \xc5\xbeivi,  i tek nekoliko \xc5\xbdupljana nosi prodati \xc5\xa1togod naplacu i to im je dodatni izvor zarade._NEWLINE_Gradnjom hotela u drugoj polovini pro\xc5\xa1log stolje\xc4\x87a te razvojem privatnog smje\xc5\xa1taja i auto kampova, turizam postaje okosnica \xc5\xbdupskog gospodarstva. Me\xc4\x91utim, srbo-crnogorska agresija zadala je veliki udarac \xc5\xbeupskom gospodarstvu. Svi gospodarski subjekti su oplja\xc4\x8dkani, uni\xc5\xa1teni, a dosta njih i zapaljeno. Tako danas (3/\'08), Hoteli Kupari, Hoteli Srebreno i dobrim dijelom Hoteli Plat, \xc5\xa1to je 2/3 turisti\xc4\x8dkog kapaciteta \xc5\xbdupe, zjape neiskori\xc5\xa1teni. Usputno re\xc4\x8deno, vi\xc5\xa1e od polovice prijeratnih no\xc4\x87enja u biv\xc5\xa1oj Op\xc4\x87ini Dubrovnik imala je upravo \xc5\xbdupa!_NEWLINE_Danas od svih hotela rade: Hoteli Mlini (dva hotela i depadanse) i mali dio Hotela Plat (jedan hotel i depadanse). Veliki dio turisti\xc4\x8dkih no\xc4\x87enja zauzima privatni smje\xc5\xa1taj i auto kampovi._NEWLINE_Poslije Domovinskog rata, a pogotovo od 2000. godine pa nadalje, razvojem poslovne zone u \xc4\x8ciba\xc4\x8di naglo raste i trgovina tako da se u par koraka nalazi nekoliko trgova\xc4\x8dkih centara: Spiona Land, Getro, Lidl, te Dubrova\xc4\x8dki Autocentar, saloni namje\xc5\xa1taja Meblo i Prima, transportni servisi, skladi\xc5\xa1ta gra\xc4\x91evnog materijala, stanica za tehni\xc4\x8dki pregled vozila, kameno-reza\xc4\x8dki pogon, limarski pogon, stakloreza\xc4\x8dki pogoni... U \xc5\xbdupi posluju i drugi centri kao Mercator i Konzum. Tako\xc4\x91er je do\xc5\xa1lo i do velike ekspanzije gra\xc4\x91evinskog sektora i otvaranja ve\xc4\x87eg broja gra\xc4\x91evinskih tvrtki i obrta te se kroz \xc5\xbdupu gradi na svakom koraku. U \xc5\xbdupi djeluje ili ima sjedi\xc5\xa1te i niz tvrtki s drugim razli\xc4\x8ditim djelatnostima kao DUD-usluge \xc4\x8di\xc5\xa1\xc4\x87enja, Luxury Croatia, turisti\xc4\x8dke agencije, agencije za promet nekretnina, pekare, ugostiteljski objekti, vrtni centar, obrt za izradu reklama, natpisa i web stranica, auto servisi i al. i pvc bravarija, i sl._NEWLINE_Jednom rje\xc4\x8dju, gospodarstvo \xc5\xbdupe je u velikoj ekspanziji, ali primarno, na \xc5\xa1to jo\xc5\xa1 uvijek \xc5\xbdupa \xc4\x8deka, jest obnova ve\xc4\x87 spomenutih hotelskih ku\xc4\x87a. Kad se to dogodi, zatvorit \xc4\x87e se jedno poglavlje, poglavlje tranzicije te sljedi procvat \xc5\xbdupe i \xc5\xbeupskog gospodarstva.\n_START_SECTION_\nObrazovanje\n_START_PARAGRAPH_\nU \xc5\xbdupi dubrova\xc4\x8dkoj djeluje Osnovna \xc5\xa1kola \xc5\xbdupa dubrova\xc4\x8dka sa svojim podru\xc4\x8dnim \xc5\xa1kolama u Martinovi\xc4\x87ima u naselju Postranju, te na Gornjem Brgatu. Stanovni\xc5\xa1tvo srednju \xc5\xa1kolu polazi uglavnom u Dubrovniku, te fakultete diljem Hrvatske. Dne 31. o\xc5\xbeujka 2008. otvorena je nova \xc5\xa1kola u \xc5\xbdupi, prvi namjenski izgra\xc4\x91en \xc5\xa1kolski prostor u povijesti \xc5\xbeupskog \xc5\xa1kolstva. \xc5\xa0kola ima 18 u\xc4\x8dionica s pripadaju\xc4\x87im kabinetima, blagovaonicu i kuhinju. Iako je nova \xc5\xa1kolska zgrada tek zavr\xc5\xa1ena, ona je ve\xc4\x87 postala nedovoljna za potrebe Op\xc4\x87ine \xc5\xbdupa dubrova\xc4\x8dka, pa \xc4\x87e zbog uvo\xc4\x91enja nastave u jednoj smjeni, do izgradnje dodatnih u\xc4\x8dionica ili novog \xc5\xa1kolskog prostora, dio u\xc4\x8denika nastaviti poha\xc4\x91ati nastavu u "staroj \xc5\xa1koli". Po\xc4\x8detkom sljede\xc4\x87e \xc5\xa1kolske godine planira se uvo\xc4\x91enje produ\xc5\xbeenog boravka u \xc5\xa1koli.'